CELEX: 32020R0697
Language: et
Date: 2020-05-25 00:00:00
Title: Euroopa Parlamendi ja nõukogu määrus (EL) 2020/697, 25. mai 2020, millega muudetakse määrust (EL) 2017/352, et võimaldada sadama pidajal või pädeval asutusel olla paindlik sadamataristu kasutustasude nõudmisel seoses COVID-19 puhanguga

27.5.2020   
               
               
                  ET
               
               
                  Euroopa Liidu Teataja
               
               
                  L 165/7
               
            
         EUROOPA PARLAMENDI JA NÕUKOGU MÄÄRUS (EL) 2020/697,
         25. mai 2020,
         millega muudetakse määrust (EL) 2017/352, et võimaldada sadama pidajal või pädeval asutusel olla paindlik sadamataristu kasutustasude nõudmisel seoses COVID-19 puhanguga
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 100 lõiget 2,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         pärast konsulteerimist Euroopa Majandus- ja Sotsiaalkomiteega,
         pärast konsulteerimist Regioonide Komiteega,
         toimides seadusandliku tavamenetluse kohaselt (1)
         
         ning arvestades järgmist:
         
                     (1)
                  
                  
                     COVID-19 puhangul on meretranspordisektorile oluline negatiivne mõju. Alates 2020. aasta märtsi algusest on tõsiste tagajärgede mõju meretransporditeenustele ja sadamataristu kasutamisele olnud ulatuslik ja tõenäoliselt jätkub see kogu 2020. aasta jooksul. Sadamataristu kasutustasude nõudmisest loobumine, nende maksmise peatamine, nende vähendamine või maksetähtaja edasilükkamine võib aidata praeguses erandlikus olukorras kaasa laeva käitajate finantsilisele jätkusuutlikkusele.
                  
               
                     (2)
                  
                  
                     Euroopa Parlamendi ja nõukogu määruse (EL) 2017/352 (2) kohaselt peavad liikmesriigid tagama sadamataristu kasutustasude kehtestamise. Määruses (EL) 2017/352 ei ole sätestatud erandeid tasude nõudmise kohustusest.
                  
               
                     (3)
                  
                  
                     Võttes arvesse COVID-19 puhangu tagajärgede tõsidust, on asjakohane lubada sadama pidajatel või pädevatel asutustel otsustada ajavahemikus 1. märtsist 2020 kuni 31. oktoobrini 2020 tasumisele kuuluvate sadamataristu kasutustasude nõudmisest loobuda, nende maksmine peatada, neid vähendada või nende maksetähtaega edasi lükata. Samas ei tohiks käesoleva määrusega sekkuda liikmesriikide sadamakorraldusse. Selletõttu peaks liikmesriikidele jääma õigus reguleerida selliste otsuste vastuvõtmist sadama pidaja või pädeva asutuse poolt. Selline sadamataristu kasutustasude nõudmisest loobumine, nende maksmise peatamine, nende vähendamine või maksetähtaja edasilükkamine peaks olema läbipaistev, objektiivne ja mittediskrimineeriv.
                  
               
                     (4)
                  
                  
                     Olukorra kiireloomulisuse tõttu on asjakohane lubada sadama pidajatel või pädevatel asutustel teha erand määruses (EL) 2017/352 sätestatud kohustusest teavitada sadamataristu kasutajaid kõigist muudatustest sadamataristu kasutustasude laadis või määras vähemalt kaks kuud enne kõnealuste muudatuste jõustumist.
                  
               
                     (5)
                  
                  
                     Kuna käesoleva määruse eesmärki, nimelt määruse (EL) 2017/352 muutmine, et reageerida COVID-19 puhangust tingitud kiireloomulisele olukorrale, ei suuda liikmesriigid piisavalt saavutada, küll aga saab seda meetme ulatuse või toime tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu (ELi leping) artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
                  
               
                     (6)
                  
                  
                     Võttes arvesse COVID-19 puhangu põhjustatud erakorralistest asjaoludest tingitud kiireloomulisust, mis õigustab kavandatud meetmete võtmist, ja täpsemalt selleks, et võtta vajalikud meetmed kiiresti vastu, aidates sellega kaasa laeva käitajate finantsilisele jätkusuutlikkusele, on asjakohane näha ette erand kaheksanädalasest tähtajast, millele on osutatud ELi lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.
                  
               
                     (7)
                  
                  
                     COVID-19 ettenägematu ja äkiline puhang ning asjakohaste meetmete vastuvõtmiseks vajalikud seadusandlikud menetlused tegid selliste meetmete õigeaegse vastuvõtmise võimatuks. Seetõttu peaksid käesoleva määruse sätted hõlmama ka määruse jõustumisele eelneva perioodi eest tasumisele kuuluvaid sadamataristu kasutustasusid. Võttes arvesse kõnealuste sätete olemust, ei riku selline lähenemisviis asjaomaste isikute õiguspäraseid ootusi.
                  
               
                     (8)
                  
                  
                     Määrust (EL) 2017/352 tuleks seetõttu vastavalt muuta.
                  
               
                     (9)
                  
                  
                     Käesolev määrus peaks jõustuma võimalikult kiiresti, järgmisel päeval pärast selle avaldamist Euroopa Liidu Teatajas,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2017/352 artiklisse 21 lisatakse järgmine lõige:
            
               
                  „3.   Olenemata artikli 13 lõigetest 1, 3 ja 4 võib sadama pidaja või pädev asutus otsustada loobuda sadamataristu kasutustasude nõudmisest või nende maksmise peatada, neid vähendada või lükata nende maksetähtaega edasi kasutustasude puhul, mis kuuluvad tasumisele ajavahemikus 1. märtsist 2020 kuni 31. oktoobrini 2020. Liikmesriigid võivad otsustada, et selliste otsuste puhul võetakse arvesse liikmesriigi õiguses sellisteks juhtudeks ette nähtud nõudeid. Sadamataristu kasutustasude nõudmisest loobumine, nende maksmise peatamine, nende vähendamine või maksetähtaegade edasilükkamine peab olema läbipaistev, objektiivne ja mittediskrimineeriv.
                  Sadama pidaja või pädev asutus tagab, et sadama kasutajaid ja sadama kasutajate esindajaid või ühendusi teavitatakse vastavalt. Artikli 13 lõikes 5 osutatud kahekuulist tähtaega ei kohaldata.“
               
            
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. mai 2020
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel
               
               
                  eesistuja
               
               A. METELKO-ZGOMBIĆ
            
         
         
            (1)  Euroopa Parlamendi 15. mai 2020. aasta seisukoht (Euroopa Liidu Teatajas seni avaldamata) ja nõukogu 20. mai 2020. aasta otsus.
         
            (2)  Euroopa Parlamendi ja nõukogu 15. veebruari 2017. aasta määrus (EL) 2017/352, millega luuakse sadamateenuse osutamise raamistik ja sadamate finantsläbipaistvuse ühised normid (ELT L 57, 3.3.2017, lk 1).